KOMMISSIONENS BESLUTNING af 21. oktober 1998 om Republikken Østrigs dekret om mærkning af levnedsmidler, som indeholder genetisk modificerede tilsætningsstoffer og aromaer (meddelt under nummer K(1998) 3158) (Kun den tyske udgave er autentisk) (EØS-relevant tekst) (98/613/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 79/112/EØF af 18. december 1978 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne (1), senest ændret ved Europa-Parlamentets og Rådets direktiv 97/4/EF (2), særlig artikel 16 og 17, og

ud fra følgende betragtninger:

I overensstemmelse med fremgangsmåden i artikel 16, stk. 2, i direktiv 79/112/EØF har de østrigske myndigheder underrettet Kommissionen om et udkast til dekret om mærkning af levnedsmidler, som indeholder tilsætningsstoffer og aromaer fremstillet ved genteknologi;

i paragraf 2 i dette udkast til dekret fastsættes det, at levnedsmidler, hvori der indgår tilsætningsstoffer eller aromaer, som indeholder genetisk modificerede organismer, eller som er fremstillet på basis heraf, kun kan markedsføres, hvis det tydeligt fremgår af mærkningen, at disse tilsætningsstoffer eller aromaer er modificeret ved hjælp af genteknologi;

som fastsat i artikel 16, stk. 2, i direktiv 79/112/EØF har Kommissionen hørt de øvrige medlemsstater i Den Stående Levnedsmiddelkomité;

medlemsstaterne og Kommissionen har erkendt, at det er vigtigt for forbrugerne også at blive informeret om anvendelsen af tilsætningsstoffer eller aromaer, som er genetisk modificeret eller fremstillet ved genteknologi, ligesom de allerede nu informeres om ingredienser, der indeholder genetisk modificerede organismer, eller som er fremstillet på basis heraf;

under disse omstændigheder vil det være hensigtsmæssigt at indføre en obligatorisk angivelse efter samme principper som ved mærkningen af ingredienser, der indeholder genetisk modificerede organismer, eller som er fremstillet på basis heraf, ved mærkningen af de pågældende produkter, hvoraf det skal fremgå, at de anvendte tilsætningsstoffer eller aromaer er fremstillet ved genteknologi;

dog vil ensidig indførelse af en sådan foranstaltning i Østrig uvægerligt hindre samhandelen i EU;

dette faktum har foranlediget Kommissionen til at afgive negativ udtalelse i henhold til artikel 16, stk. 2, andet afsnit, i direktiv 79/112/EØF;

den bedste løsning på det problem, der er opstået i forbindelse med udkastet til den østrigske retsforskrift, består i at udarbejde fællesskabsbestemmelser om mærkning; Kommissionen træffer alle nødvendige foranstaltninger i et forsøg på at nå frem til en tilfredsstillende løsning inden for den i artikel 1 i nærværende beslutning fastsatte frist;

derfor bør ethvert nationalt tiltag på dette område udsættes i et passende tidsrum;

de i denne beslutning fastsatte foranstaltninger er i overensstemmelse med udtalelse fra Den Stående Levnedsmiddelkomité -

VEDTAGET FØLGENDE BESLUTNING:

Artikel 1

Republikken Østrig forpligtes til i et år regnet fra meddelelsen om nærværende beslutning at udsætte vedtagelsen af et dekret med bestemmelser om mærkning af levnedsmidler, hvori der indgår tilsætningsstoffer og aromaer, som indeholder genetisk modificerede organismer, eller som er fremstillet på basis heraf.

Artikel 2

Denne beslutning er rettet til Republikken Østrig.

Udfærdiget i Bruxelles, den 21. oktober 1998.

På Kommissionens vegne

Martin BANGEMANN

Medlem af Kommissionen

(1) EFT L 33 af 8. 2. 1979, s. 1.

(2) EFT L 43 af 14. 2. 1997, s. 21.